Ir-reġista tal-films Ukren Oleg Sentsov huwa r-rebbieħ tal-Premju Sakharov tal-Parlament Ewropew għal-Libertà tal-Ħsieb ta' din is-sena. Intgħażel mil-lista qasira ta' tliet kandidati mill-mexxejja tal-gruppi politiċi tal-PE fil-25 ta' Ottubru. Huwa u jħabbar ir-rebbieħ ta' din is-sena, il-President tal-PE Antonio Tajani qal: "Permezz tal-kuraġġ u d-determinazzjoni tiegħu, billi qiegħed ħajtu fil-periklu, ir-reġista Oleg Sentsov sar simbolu tal-ġlieda għall-ħelsien tal-priġunieri politiċi miżmuma fir-Russja u madwar id-dinja. Billi jagħtih il-Premju Sakharov, il-Parlament Ewropew qed jesprimi s-solidarjetà tiegħu miegħu u mal-kawża tiegħu. Nitolbu li jinħeles minnufih. Il-ġlieda tiegħu tfakkarna li huwa d-dmir tagħna li niddefendu d-drittijiet tal-bniedem kullimkien fid-dinja u f'kull ċirkostanza. Oleg Sentsov huwa reġista tal-films mill-Ukrajna li weħel 20 sena ħabs talli "kkonfoffa f'atti terroristiċi" kontra l-ħakma tar-Russja fil-Krimea. Amnesty International iddeskriviet il-proċess bħala wieħed "inġust quddiem qorti militari". Sentsov sar simbolu għall-madwar 70 ċittadin Ukren li sfaw arrestati illegalment u li ngħataw sentenzi twal ta' priġunerija mill-forzi Russi ta' okkupazzjoni fil-peniżola tal-Krimea. Dam għaddej bi strajk tal-ġuħ minn nofs Mejju sas-6 ta' Ottubru, meta temmu minħabba t-theddida li jitimgħuh bil-forza. Ċerimonja tal-Premjazzjoni Il-premju, li jikkonsisti f'ċertifikat u €50,000, se jingħata f'ċerimonja fil-Parlament fi Strasburgu fit-12 ta' Diċembru 2018. Oleg Sentsov kien fost tliet finalisti għall-Premju Sakharov 2018. Skopri aktar dwar il-finalisti l-oħra – l-NGOs li qed jipproteġu d-drittijiet tal-bniedem u jsalvaw ħajjet il-migranti madwar il-Baħar Mediterran u Nasser Zefzafi, il-mexxej ta' Hirak, moviment ta' protesta tal-massa fir-reġjun tar-Rif fil-Marokk, f'dan l- artiklu Huma wkoll se jiġu mistiedna għaċ-ċerimonja tal-premjazzjoni ta' Diċembru. Aktar dwar il-Premju Sakharov Il-premju Sakharov għal-Libertà tal-Ħsieb, li jġib isem il-fiżiku u dissident politiku Sovjetiku Andrei Sakharov, ilu jingħata kull sena mill-1988 lil individwi u organizzazzjonijiet li jiddefendu d-drittijiet tal-bniedem u l-libertajiet fundamentali. Din is-sena ttaħbat it-30 anniversarju tal-Premju. Is-sena li għaddiet, Il-Premju ngħata lill- Oppożizzjoni Demokratika fil-Venezwela Kif jintgħażel ir-rebbieħ? Għal aktar informazzjoni Sit tal-Premju Sakharov Rebbieħa preċedenti tal-Premju Sakharov 30 sena tal-Premju Sakharov Artikli dwar il-Premju Sakharov 2018 Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF